เก็บภาษีกัญชาเร่งเสนอคลังทันในรัฐบาลนี้
สรรพสามิตสรุปเก็บภาษีกัญชาให้คลังและรัฐบาลเห็นชอบ เก็บ 15% ของราคา หากใช้เชิงพาณิชย์
28 ก.พ. 2562

สรรพสามิตสรุปเก็บภาษีกัญชาให้คลังและรัฐบาลเห็นชอบ เก็บ 15% ของราคา หากใช้เชิงพาณิชย์
นายพชร อนันตศิลป์ อธิบดีกรมสรรพสามิต เปิดเผยว่า กรมจะเสนอกระทรวงการคลังเห็นชอบ ร่างพระราชกฤษฎีกา (พ.ร.ฎ.) พิกัดอัตราภาษีสรรพสามิตพืชกัญชา โดยคาดว่าจะเสนอภายในรัฐบาลชุดนี้เพื่อรองรับไว้ อนาคตหากมีการอนุญาตให้มีการใช้กัญชาในเชิงพาณิชย์ กรมก็จะสามารถจัดเก็บภาษีได้ทันที อย่างไรก็ตาม ร่าง พ.ร.บ.ยาเสพติด ให้โทษ ที่ผ่านความเห็นชอบในชั้นสภานิติบัญญัติแห่งชาติ (สนช.) อนุญาตให้ใช้กัญชาเพื่อประโยชน์ทางการแพทย์ การศึกษาวิจัยและพัฒนา ซึ่งในส่วนนี้จะไม่เก็บภาษีสรรพสามิต
อย่างไรก็ตาม ร่างกฎหมายดังกล่าวก็มีการเปิดช่องการใช้กัญชาในอุตสาหกรรมที่เกี่ยวข้องในอนาคต กรมสรรพสามิตจึงต้องเตรียมความพร้อมไว้
"ตอนนี้กรมได้สรุปอัตราเพดานการเก็บภาษีกัญชาไว้หมดเป็นที่เรียบร้อย โดยศึกษาจากการเก็บจากต่างประเทศ โดยเฉพาะในสหรัฐอเมริกาที่เก็บภาษีทั้งของเหลว แบบผง และแบบแห้ง โดยกำหนดอัตราภาษี 15% ของมูลค่า และภาษีในเชิงปริมาณที่ 50 ดอลลาร์สหรัฐ/ออนซ์ ในส่วนของไทยก็จะต้องปรับให้เหมาะสม สอดคล้อง ไม่ได้ใช้ในอัตราเดียวกัน ซึ่งยังเปิดเผย ไม่ได้" นายพชร กล่าว
นายพชร กล่าวภายหลังการประชุมคณะกรรมการพิจารณาการให้ความ ช่วยเหลือเกษตรกรผู้ปลูกใบยาสูบ ครั้งที่ 3 ว่า ที่ประชุมเห็นชอบให้คณะทำงานเร่งรัดเบิกจ่ายเงินช่วยเหลือเกษตรกร ผู้ปลูกใบยาสูบที่ได้รับผลกระทบรอบแรกรวม 39 ล้านบาท จากวงเงินช่วยเหลือรวม 159 ล้านบาท